Folketing
2004-02-05

Derfor mener jeg også, at vi bliver nødt til at gøre noget. Men jeg bliver også nødt til at sige med det samme, at et forbud i direkte modstrid med EU-retten får man ikke Det Radikale Venstre med på. Enhedslisten ved også, at det er et fast princip fra Det Radikale Venstre, at vi skal overholde de internationale aftaler, vi indgår i. Det gælder også EU-aftalerne. Derfor kunne jeg næsten fristes til at sige, at Enhedslistens forslag er for lidt ambitiøst. Der er nemlig tre gåder i denne her sag, når man kigger tilbage på behandlingen af den. Det første er, hvorfor pokker der er ikke er blevet fulgt mere op på de forskningsresultater, som man ikke har fundet tunge nok, hvorfor det først er nu, vi kommer i gang. Jeg vil gerne kvittere for, at vi er kommet i gang nu med at undersøge dem nærmere, men man kan undre sig, når man så kigger på de forskningsresultater, over, at vi ikke er gået mere i clinch med dem.